Virallinen lehti nro C 402 , 22/12/1998 s. 0003



KIRJALLINEN KYSYMYS E-4128/97 esittäjä(t): Monica Baldi (PPE) komissiolle (21. tammikuuta 1998) Aihe: Fondiaria-vakuutusyhtiö Vakuutusyhtiö Fondiarian uudelleenorganisointi- ja saneeraussuunnitelma, jossa kaavaillaan henkilökunnan vähentämistä 2000 hengellä seuraavan viiden vuoden aikana, 900 irtisanomista ja johtajien ja alaisten määrän merkittävää vähentämistä ja 40 % vähennystä asiamiesten sopimuspalkkioihin ja jopa heidän toimivaltuuksien peruuttamisia, on aiheuttanut tyrmistystä Italian ja Euroopan vakuutusmarkkinoilla. Fondiaria-ryhmä on ilmoittanut selityksenä näihin toimiinsa, että Italiassa tuotantokustannukset ovat korkeammat kuin muualla Euroopassa; Italiassa 20 % ja Euroopassa 10-15 %. Todellisuudessa CEA:n (Euroopan vakuutusalan komitean) viimeaikaisessa tutkimuksessa, jossa vertailtiin jakelukustannuksia vahinkovakuutusalalla eri Euroopan maissa, kävi ilmi päinvastaista: Italiassa kustannukset ovat neljänneksen Euroopan keskitasoa matalammat ja kuitenkin Fondiarian asiakkailtaan perimät maksut olivat Euroopan keskitasoa korkeampia. Vakuutusasiamiehen oikeudellinen status eroaa eri maissa, verotus- ja sopimuskäytäntö on erilainen, vain Italiassa on voimassa yksinoikeus "diritto di esclusiva zoppa". Kysyn komissiolta 1. Miten se aikoo välttää vääristymät Euroopan sijoittajien kilpailusäännöissä? 2. Mitä se aikoo tehdä Euroopan vakuutusmarkkinoiden edelleen harmonisoimiseksi? 3. Miten toimia se aikoo toteuttaa, jotta vakuutusasiamiehen juridiseen asemaan sisämarkkinoilla ei liittyisi niin erilaisia verotus- ja sopimusjärjestelmiä eri maissa? Komission jäsenen Karel Van Miertinkomission puolesta antama vastaus (12. maaliskuuta 1998) 1. Käytettävissään tällä hetkellä olevien tietojen perusteella komissio uskoo, ettei Fondiaria-ryhmän uudelleenjärjestely johda kilpailun vääristymiseen EY:n perustamissopimuksen 85-94 artiklassa tarkoitetulla tavalla. Kuluttajien oikeuksia koskevaan kysymykseen ei ole mahdollista antaa yleispätevää vastausta. Vaikka "pacta sunt servanda" -perusperiaate ilmeisesti pätee, erityisolosuhteet voivat sallia sopimusten purkamisen. Tämän sallivat sopimuslausekkeet voidaan katsoa kohtuuttomiksi kuluttajasopimusten kohtuuttomista ehdoista 5 päivänä huhtikuuta 1993 annetun neuvoston direktiivin 93/13/ETY(1) mukaisesti, mutta tästä ei voi tehdä päätöstä ilman tarkkaa selvitystä. 2. Vakuutustoimintoja sisämarkkinoilla säätelevä lainsäädäntö muodostuu useista yhteisön säädöksistä, joita on annettu vuodesta 1964 alkaen. Kolmannessa vahinkovakuutusdirektiivissä (direktiivi 92/49/ETY(2) muuta ensivakuutusta kuin henkivakuutusta koskevien lakien, asetusten ja hallinnollisten määräysten yhteensovittamisesta) ja kolmannessa henkivakuutusdirektiivissä (direktiivi 92/96/ETY(3) henkivakuutuksen ensivakuutusta koskevien lakien, asetusten ja hallinnollisten määräysten yhteensovittamisesta) luodaan nykyinen vakuutusyhtiöiden valvontajärjestelmä yhteisössä. Tämän järjestelmän mukaan vakuutusyhtiöiden hallinnollisesta hyväksymisestä vastaa yksi viranomainen ja rahoituksen seurannasta kotijäsenvaltio. Tällä hetkellä yhteisön toimielimissä käsitellään kahta direktiiviehdotusta, joista toinen on ehdotus direktiiviksi vakuutusryhmittymään kuuluvien vakuutusyritysten lisävalvonnasta(4). Toinen ehdotus(5) koskee moottoriajoneuvojen käyttöön liittyvän vastuun varalta otettavaa vakuutusta ja täydentää voimassa olevia direktiivejä parantaen liikenneonnettomuuksien uhrien suojaa, kun onnettomuus on sattunut muussa jäsenvaltiossa kuin uhrin kotijäsenvaltiossa. 3. Mitä tulee kolmanteen kysymykseen, komissio tarkistaa tällä hetkellä toimenpiteistä sijoittautumisvapauden sekä palvelujen tarjoamisen vapauden tehokkaan käyttämisen helpottamiseksi vakuutusasiamiesten ja vakuutuksenvälittäjien (ryhmästä 630 ISIC) toiminnassa, sekä erityisesti kyseistä toimintaa koskevista siirtymätoimenpiteistä 13 päivänä joulukuuta 1976 annettua neuvoston direktiiviä 77/92/ETY(6), johon se sitoutui kuluttajien luottamuksen vahvistamisesta antamassaan tiedonannossa(7). Komissio tutkii myös sitä, missä määrin vakuutuksenvälittäjistä annettu komission suositus 92/48/ETY(8) on pantu täytäntöön. Tämän työn tarkoituksena on määritellä, tarvitaanko lisätoimenpiteitä ja myös, onko mahdollisesti laajennettava direktiivin soveltamisalaa siten, että se koskee myös ammattiin pääsyä ja ammatin harjoittamista. Komissio aloitti jo lokakuussa 1997 niiden tahojen kuulemisen, joita asia koskee. (1) EYVL L 95, 21.4.1993. (2) EYVL L 228, 11.8.1992. (3) EYVL L 360, 9.12.1992. (4) EYVL C 341, 19.12.1995. (5) KOM(97) 510 lopullinen. (6) KOM(97) 309 lopullinen. (7) EYVL L 26, 31.1.1997. (8) EYVL L 19, 28.1.1992.